
	[bookmark: nev]ÁCS BERNADETT
természetvédelmi mérnök
BSc, 5. félév
Szent István Egyetem
Mezőgazdaság- és Környezettudományi Kar
	






Témavezetők:
	Dr. Müller Tamás
tudományos főmunkatárs, SZIE MKK

	Dr. Specziár András
tudományos főmunkatárs,  Magyar Tudományos Akadémia
Balaton Limnológiai Kutatóintézet


	Boczonádi Zsolt
PhD hallgató, SZIE MKK




A balatoni angolna állomány állapota, biológiai hatása és jövője

Az utóbbi évtizedekben az európai angolna állomány kritikus szintre zuhant az ivadék és a vándorló angolna túlzott halászata, a vízszabályozások, a környezetszennyezések, illetve a behurcolt Anguillicoloides crassus úszóhólyagféreg fertőzés miatt. Szerepel az IUCN vörös listáján, méghozzá a „kihalófélben lévő” kategóriába, a WWF pedig a világ 10 legveszélyeztetettebb állatfaja között tartja számon. Mivel mesterséges szaporítása és ivadéknevelése a mai napig sem megoldott, ezért minden Európában található angolna természetes ívásból származik! Az angolna helyzete Magyarországon ellentmondásos: előfordulás szempontjából őshonos halról van szó (sporadikus előfordulása XIX sz. előttről is igazolt), azonban a tóban az angolna az 1961-1991 évek között folyt telepítésekből származik. Európában egyedülálló módon, korlátozó engedélyek nélkül van lehetőségünk vizsgálni legnagyobb hazai állományukat a Balatonban. Minthogy ezen idős, bezárt populáció nem tud elvándorolni, így ivari érettséggel kapcsolatos fiziológiai paramétereik nagymértékben különböznek más, tengerparttal közvetett kapcsolatban álló édesvízi állományoktól.
Természetvédelmi mérnök hallgatóként csatlakoztam egy kutatáshoz, melyet a SzIE MKK KTI Halgazdálkodási Tanszék és a MTA Balatoni Limnológiai Kutatóintézet közösen végez. Célunk a balatoni angolnaállomány konzervációbiológiai vizsgálata. A kutatás során 2010. májusától szeptemberig, illetve 2011. márciusától júniusig, havi rendszerességgel mintáztuk a balatoni állományt Tihanyban. Ezen kívül 2011-ben a siófoki angolnacsapdából is kaptunk 45 egyedet. Különféle populációbiológiai, ivarérettségi (ún. silvering folyamatok), parazitafelmérés és gyomortartalom vizsgálatok alapján értékeltük a balatoni állomány állapotát, illetve hasonlítottuk össze adatainkat a 2002-2003. évi adatsorokkal. Adataink feldolgozása alapján, több olyan jelentős megfigyelést tettünk, ami eddig nem publikált élettani sajátosságokat mutat. Reményeink szerint, eredményeink hozzájárulnak a faj alaposabb megismeréséhez, ezáltal felhasználhatóak lesznek az indukált ivarérlelési kísérletekben, illetve a külső morfológiai és belső fiziológiai változások nyomon követésével sikerülhet a szaporítási kísérletekhez alkalmas anyahal állományt kiválasztani.



